ДИРЕКТИВА 2010/70/ЕС НА КОМИСИЯТА
от 28 октомври 2010 година
за изменение на Директива 91/414/ЕИО на Съвета във връзка с изтичането на срока на включването на активното вещество карбендазим в приложение I
(текст от значение за ЕИП)
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Директива 91/414/ЕИО на Съвета от 15 юли 1991 г. относно пускането на пазара на продукти за растителна защита (1), и по-специално член 6, параграф 1, втора алинея, второ тире от нея,
като има предвид, че:
(1)
С Директива 2006/135/ЕО на Комисията (2) карбендазимът беше включен като активно вещество в приложение I към Директива 91/414/ЕИО. Срокът на включването изтича на 31 декември 2010 г.
(2)
При поискване включването на активно вещество може да бъде подновено за срок, който не е по-дълъг от десет години. На 6 август 2007 г. Комисията получи такова искане от нотификатора по отношение на подновяването на включването на посоченото вещество.
(3)
На 10 януари 2008 г. нотификаторът представи на държавата-членка докладчик, а именно Германия, техническо досие в подкрепа на своето искане. Германия представи своя проектодоклад за повторната оценка на 27 юли 2009 г. След това Европейският орган за безопасност на храните извърши партньорска проверка, която приключи на 30 април 2010 г.
(4)
Тъй като приключването на процедурата по подновяване преди датата, на която изтича срокът на включването на карбендазима, е невъзможно и предвид факта, че искането за подновяване беше направено своевременно, в съответствие с член 5, параграф 5 от Директива 91/414/ЕИО следва да бъде предоставено подновяване за срока, необходим за приключване на процедурата.
(5)
Поради тази причина е целесъобразно Директива 91/414/ЕИО да бъде съответно изменена.
(6)
Мерките, предвидени в настоящата директива, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩАТА ДИРЕКТИВА:
Член 1
В приложение I към Директива 91/414/ЕИО, в ред № 149 („Карбендазим (неустановена стереохимия) CAS № 10605-21-7 CIPAC № 263“), в шестата колона („Изтичане срока на включването“) думите „31 декември 2010 г.“ се заменят с думите „13 юни 2011 г.“.
Член 2
Държавите-членки приемат и публикуват не по-късно от 31 декември 2010 г. законовите, подзаконовите и административните разпоредби, необходими, за да се съобразят с настоящата директива. Те незабавно съобщават на Комисията текста на тези разпоредби и прилагат таблица на съответствието между разпоредбите и настоящата директива.
Те прилагат тези разпоредби от 1 януари 2011 г.
Когато държавите-членки приемат тези разпоредби, в тях се съдържа позоваване на настоящата директива или то се извършва при официалното им публикуване. Условията и редът на позоваване се определят от държавите-членки.
Член 3
Настоящата директива влиза в сила на двадесетия ден след публикуването ѝ в Официален вестник на Европейския съюз.
Член 4
Адресати на настоящата директива са държавите-членки.
Съставено в Брюксел на 28 октомври 2010 година.